Moet die kinders weet van die affair?
JY LEES NOU Moet die kinders weet van die affair?
My man het ’n affair gehad. Hoe vertel ek ons kinders daarvan, en hoe leer ek hulle om hom te vergewe en weer te vertrou? Ek oorweeg dit soms om van hom te skei. Indien dit sou gebeur, hoe help ek hulle om die ander vrou te aanvaar indien die verhouding ernstig is? - SARIE Leser
Die kinders gaan jou en jou man se liefde, begrip en ondersteuning nodig hê. Al is jy hoe kwaad en teleurgesteld, is dit vir jul kinders steeds belangrik om ’n goeie verhouding met hul pa te hê. Hulle het ook nou meer sekuriteit as ooit tevore nodig. Laat hulle besef dat die verbrokkeling van jul huwelik nie hulle skuld is nie en dat julle albei lief bly vir hulle. Praat in die algemeen, in “groot prente”. Sê bv. dit gebeur soms dat volwassenes van mekaar wegdryf en nie meer vir mekaar lief is
as man of vrou nie. Verduidelik dat dit in so ’n geval beter is vir die ma en pa om in aparte huise te bly.
Onthou dat hul verhouding met hul pa los staan van julle twee se mislukte huwelik of die redes hoekom jul huwelik verbrokkel het. Doen alles in jul vermoë om te keer dat hulle voel hulle moet hul pa wantrou of dat hulle nodig het om hom te vergewe. Moet dus onder geen omstandighede jou eie
woede en hartseer aan hulle oordra nie, al is die versoeking groot.